'Geblikte leeus het voordele' | Netwerk24
Deur Johan Eybers 05 Oktober 2019 23:30
Michael 't Sas-Rolfes meen geblikte jag moet toegelaat word.
Die onbedoelde gevolge van hierdie "ingryping" om leeus te beskerm was uiteindelik dat daar 'n groter mark vir leeubene in die Ooste geskep is, het Michael 't Sas-Rolfes van die Universiteit van Oxford bevind.
Hy het verlede jaar 'n meningspeiling onder 117 leeutelers gedoen en bevind dat die verbod op die invoer van "geblikte-leeu"-trofeë na die VSA 'n geweldige negatiewe invloed op die plaaslike jagbedryf gehad het.
Sy navorsing het gefokus op leeus wat op plase van tussen 1 200 ha en 12 000 ha vir die jagbedryf geteel word. Leeus op dié plase leef nie wild nie en jag nie vir oorlewing nie.
Die VSA het sy verbod drie weke gelede opgehef en 'n leeutrofee (uit Tanzanië) is vir die eerste keer sedert Januarie 2016 in die land toegelaat.
Die helfte van alle buitelandse jagters wat in Suid-Afrika kom jag, is Amerikaners. Meer as die helfte van alle leeutrofeë in die land is afkomstig van leeus wat in gevangenskap geteel is.
'Nuwe bloed en gene is gereeld op jagplase aangekoop.'
't Sas-Rolfes het die afgelope week by die tiende Oppenheimer-navorsingskonferensie in Midrand gesê weens die verbod het heelwat minder jagters Suid-Afrika besoek en daar was skielik 'n groot surplus van leeus.
Hulle is op groot skaal van kant gemaak en hul karkasse is na Asië uitgevoer.
Hy sê 'n goedbedoelde beleidsingryping om die spesie te beskerm het uiteindelik die handelsdinamika verander en 'n onbedoelde gevolg gehad.
Hy sê bewaringsbewustes voer verkeerdelik aan dat die kommersiële teel van leeus sleg is vir die diere se genepoel. Nuwe bloed en gene word egter gereeld op jagplase aangekoop en die meeste leeus wat in gevangenskap geteel word, is geneties verwant aan leeus in Suider- en Wes-Afrika, sê hy. Dit maak hul genepoel heelwat beter as wilde leeus. Volgens 't Sas-Rolfes is die toenemende wilde leeubevolking in Suid-Afrika 'n direkte gevolg van kommersiële telery.
"Suid-Afrika is die enigste plek waar die leeubevolking in die natuur toeneem, juis omdat dit die enigste plek is waar daar 'n teelprogram vir leeus in gevangenskap is," sê hy. "Verskeie ander wildspesies kom op hierdie plase voor wat uiteindelik ook geweldig positief is vir natuurbewaring," sê hy.
Die kommersiële teling van diere soos leeus is 'n opkomende bedryf wat belangrik is vir die ekonomie en dit behoort eerder beter gereguleer te word as wat dit verbied word, sê t' Sas-Rolfes.
"As daar 'n verbod op die verkoop van leeus geplaas word, gaan leeus eenvoudig net soos renosters op 'n onwettige wyse gestroop word," meen hy.